## Zakon o Agenciji za sigurnost željezničkog prometa

### NN 120/2008 (17.10.2008.), Zakon o Agenciji za sigurnost željezničkog prometa

# HRVATSKI SABOR

**3438**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O AGENCIJI ZA SIGURNOST ŽELJEZNIČKOG PROMETA

Proglašavam Zakon o Agenciji za sigurnost željezničkog prometa, kojega je
Hrvatski sabor donio na sjednici 3. listopada 2008. godine.

Klasa: 011-01/08-01/133
Urbroj: 71-05-03/1-08-2
Zagreb, 10. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O AGENCIJI ZA SIGURNOST ŽELJEZNIČKOG PROMETA

I. OPĆE ODREDBE

Članak 1.

Ovim se Zakonom osniva Agencija za sigurnost željezničkog prometa radi
osiguravanja nepristranog, otvorenog i nediskriminacijskog obavljanja
djelatnosti reguliranja, upravljanja i nadziranja sustava sigurnosti
željezničkog prometa, te uspostave i praćenja djelovanja sustava upravljanja
sigurnošću upravitelja infrastrukture, željezničkih prijevoznika i pravnih osoba
koje obavljaju prijevoz za vlastite potrebe.

Članak 2.

Izrazi koji se koriste u ovom Zakonu imaju značenja utvrđena Zakonom o
sigurnosti željezničkog prometa i Zakonom o željeznici.

II. AGENCIJA ZA SIGURNOST ŽELJEZNIČKOG PROMETA

Članak 3.

(1) Agencija za sigurnost željezničkog prometa (u daljnjem tekstu: Agencija) je
samostalna i neovisna javna ustanova.
(2) Sjedište Agencije je u Zagrebu.
(3) Rad Agencije je javan.
(4) Agencija ima Statut kojim se sukladno ovom Zakonu i Zakonu o ustanovama
uređuju pitanja značajna za obavljanje djelatnosti i poslovanje Agencije.
(5) Statut Agencije donosi Upravno vijeće Agencije uz suglasnost Vlade Republike
Hrvatske.

Članak 4.

(1) Osnivačka prava nad Agencijom u ime osnivača Republike Hrvatske ostvaruje
Vlada Republike Hrvatske.
(2) Agencija je za svoj rad odgovorna Vladi Republike Hrvatske.

Članak 5.

(1) Djelatnost Agencije od posebnog je interesa za Republiku Hrvatsku, a poslove
iz svoje djelatnosti Agencija obavlja kao javnu ovlast.
(2) Na sva pitanja u vezi s radom Agencije, a koja nisu uređena ovim Zakonom,
primjenjuju se odredbe Zakona o ustanovama.

Članak 6.

(1) Djelatnost Agencije čine sljedeći poslovi:
a) donosi rješenje o sigurnosti za željezničke prijevoznike i pravne osobe koje
obavljaju prijevoz za vlastite potrebe,
b) donosi rješenje o sigurnosti za upravitelja infrastrukture,
c) obavlja tehnički pregled i donosi rješenje za početak rada strukturalnih
podsustava željezničkog sustava (infrastrukturni podsustav, elektroenergetski
podsustav, podsustav održavanja, prometni upravljački i signalno-sigurnosni
infrastrukturni podsustav, podsustav vozni park, podsustav upravljanje prometom,
podsustav telematskih aplikacija za putnički i teretni prijevoz) te obavlja
provjeru njihovog upravljanja i održavanja u skladu s osnovnim zahtjevima,
d) nadzire jesu li sastavni dijelovi strukturalnih podsustava u skladu s
osnovnim zahtjevima,
e) donosi rješenje za probne dionice u svrhu ispitivanja materijala, elemenata,
sklopova, uređaja i postrojenja željezničkih pruga,
f) obavlja tehnički pregled i izdaje odobrenje za uporabu i odobrenje za
privremenu uporabu prototipa željezničkih vozila, odobrenje za uporabu
rekonstruiranih željezničkih vozila te odobrenje za uporabu željezničkih vozila
serijski ili pojedinačno proizvedenih, ili uvezenih ili uzetih u zakup iz
inozemstva,
g) vodi registar željezničkih vozila,
h) nadzire valjanost registracije voznog parka,
i) obavlja stručne ispite i provjeru znanja izvršnih radnika, izdaje uvjerenja o
položenom stručnom ispitu, te vodi očevidnik o izdanim uvjerenjima,
j) izdaje dozvole za upravljanje željezničkim vozilima, te dozvole za osoblje na
željezničkom vozilu koje osigurava siguran tijek prometa,
k) prati, promiče i provodi razvoj regulatornog okvira sigurnosti uključujući i
nacionalna pravila sigurnosti, te sudjeluje u izradi prijedloga podzakonskih
propisa potrebnih za obavljanje sigurnog tijeka željezničkog prometa a koje
donosi ministar nadležan za promet,
l) nadzire sustav upravljanja sigurnošću upravitelja infrastrukture,
željezničkih prijevoznika i pravnih osoba koje obavljaju prijevoz za vlastite
potrebe,
m) podnosi izvješća Vladi Republike Hrvatske o svom poslovanju,
n) podnosi godišnje izvješće o radu Europskoj agenciji za željeznički promet,
o) provodi suradnju s drugim tijelima za sigurnost EU-a radi usklađivanja
mjerila sigurnosti s drugim mjerilima EU,
p) obavlja i druge poslove značajne za sigurnost željezničkog prometa.
(2) Poslovi Agencije, iz stavka 1. ovoga članka, ne mogu se prenositi na
upravitelja infrastrukture, željezničke prijevoznike ili tijela mjerodavna za
nabavu.
(3) Poslove iz djelokruga svog rada Agencija je dužna obavljati na transparentan
i nediskriminacijski način.
(4) Upravitelj infrastrukture i željeznički prijevoznici dužni su na zahtjev
Agencije pružiti svu tehničku pomoć Agenciji, odgovarati na upite te dostaviti
sve tražene podatke i izvješća Agenciji u vezi s poslovima iz stavka 1. ovoga
članka.
(5) Upravitelj infrastrukture i željeznički prijevoznici dužni su omogućiti
Agenciji provedbu nadzora i ispitivanja potrebnih za ispunjavanje zadaća iz
njezinog djelokruga rada, te pristup dokumentima, prostorima, instalacijama i
opremi upravitelja infrastrukture i željezničkih prijevoznika.
(6) U postupku razvoja nacionalnoga regulatornog okvira za sigurnost, Agencija
će se savjetovati sa svim mjerodavnim i zainteresiranim strankama u željezničkom
prometu, uključujući upravitelja infrastrukture i željezničke prijevoznike.
(7) Agencija je dužna na sve zahtjeve odgovarati bez odgađanja, te donositi
svoje odluke ažurno, a najkasnije u roku od četiri mjeseca od dostave potpunog
zahtjeva.
(8) Za obavljanje poslova Agencije, iz stavka 1. točke a), b), c), e), f), g),
i) i j) ovoga članka, Agenciji se plaća naknada.
(9) Troškove obavljanja tehničkog pregleda iz stavka 1. točke c i f. ovoga
članka, snosi podnositelj zahtjeva.
(10) U postupcima iz stavka 1. ovoga članka, a koji se odnose na donošenje
pojedinačnih akata (rješenja), primjenjuju se odredbe Zakona o općem upravnom
postupku, ako pojedina pitanja ovim Zakonom nisu drukčije uređena.
(11) Na pojedinačne akte (rješenja) koje Agencija donosi u obavljanju poslova
utvrđenih djelokrugom rada Agencije žalba nije dopuštena, ali protiv njih
nezadovoljne stranke mogu pokrenuti upravni spor.

Članak 7.

Za pitanja u vezi sa obavljanjem poslova sigurnosti željezničkog sustava, koji
nisu uređeni ovim Zakonom, a odnose na sprječavanje, ograničavanje ili
narušavanje tržišnog natjecanja primjenjuje se Zakon o zaštiti tržišnog
natjecanja, a Agencija je dužna pružiti tehničku pomoć u obliku stručnih
mišljenja i analiza Agenciji za zaštitu tržišnog natjecanja.

III. SUSTAV UPRAVLJANJA SIGURNOŠĆU

Članak 8.

(1) Upravitelj infrastrukture i željeznički prijevoznici dužni su uspostaviti
sustav upravljanja sigurnošću kako bi osigurali sigurno upravljanje svojim
aktivnostima uzimajući u obzir prirodu i opseg djelatnosti koje obavljaju.
(2) Za siguran rad željezničkog sustava i kontrolu rizika povezanu s tim
isključivo su odgovorni upravitelj infrastrukture i željeznički prijevoznici.
(3) Upravitelj infrastrukture i željeznički prijevoznici, pored odgovornosti iz
stavka 2. ovoga članka snose punu odgovornost za svoj dio sustava i njegov
siguran rad, uključujući i nabavu materijala, ugovaranje usluga, odgovornost
prema korisnicima njihovih usluga, djelatnicima i trećim strankama.
(4) Sustav upravljanja sigurnošću mora biti dokumentiran u svim važnim
dijelovima, a posebno treba sadržavati opis raspodjele odgovornosti unutar
organizacije upravitelja infrastrukture ili željezničkog poduzeća. Iz sustava
upravljanja sigurnošću mora biti vidljiv način osiguranja kontrole na različitim
razinama upravljačke strukture, uključenost osoblja i njihovih predstavnika na
svim razinama te osiguranje stalnog poboljšanja sustava upravljanja sigurnošću.
(5) Osnovni elementi sustava upravljanja sigurnošću su:
a) politika sigurnosti odobrena od strane uprave društva i s kojom su upoznati
svi zaposlenici društva,
b) kvalitativni i kvantitativni ciljevi organizacije za održavanje i poboljšanje
sigurnosti, i planovi i postupci za postizanje tih ciljeva,
c) postupci za ispunjavanje postojećih, novih i izmijenjenih tehničkih i
operativnih standarda ili drugih propisanih uvjeta kako je određeno
– u nacionalnim pravilima sigurnosti
– drugim mjerodavnim pravilima ili
– odlukama nadležnih tijela,
d) postupci osiguranja usklađenosti opreme i njezine uporabe sa standardima i
drugim propisanim uvjetima tijekom cijelog vijeka njezinog trajanja,
e) postupci i metode za procjenu rizika i primjenu mjera za kontrolu rizika
svaki put kada promjena operativnih uvjeta ili primjena novih materijala
predstavlja rizik za infrastrukturu ili za prijevoz i organizaciju prometa,
f) odredbe programa stručnog usavršavanja zaposlenika i sustava osiguranja
razine stručnosti zaposlenika,
g) sustav protoka informacija unutar društva i, kada je to prikladno, između
društava koja koriste istu infrastrukturu,
h) postupci i oblici dokumentiranja informacija o sigurnosti, te određivanje
postupaka za njihovu kontrolu,
i) osiguranje postupaka dojave, istrage i analize te poduzimanje preventivnih
mjera za sve oblike nesreća, izvanrednih događaja i poremećaja u sustavu,
j) pripremanje planova aktivnosti, upozorenja i informiranja u slučaju hitnosti
postupanja u dogovoru s nadležnim tijelima,
k) odredbe o periodičnoj unutarnjoj reviziji sustava upravljanja sigurnošću.
(6) Upravitelj infrastrukture i željeznički prijevoznici su obvezni svake godine
Agenciji dostaviti izvješće o stanju i problemima sigurnosti u željezničkom
prometu za prethodnu kalendarsku godinu i to do 31. svibnja sukladno zakonu
kojim se uređuje sigurnost u željezničkom prometu.
(7) Izvješće o sigurnosti iz stavka 6. ovoga članka mora sadržavati:
a) informacije o ispunjavanju zajedničkih sigurnosnih ciljeva i rezultate
sigurnosnih planova,
b) stanje razvoja nacionalnih indikatora sigurnosti,
c) rezultate unutarnjeg nadzora sigurnosti,
d) zapažanja o nedostacima i kvarovima u željezničkom prometu i upravljanju
željezničkom infrastrukturom koji bi mogli biti od značaja za Agenciju, odnosno
koji bitno utječu na sigurnost željezničkog prometa.

IV. RJEŠENJE O SIGURNOSTI ZA ŽELJEZNIČKOG PRIJEVOZNIKA

Članak 9.

(1) Za pristup željezničkoj infrastrukturi i obavljanje usluga javnog prijevoza
na prugama željezničke mreže u Republici Hrvatskoj, pored dozvole za obavljanje
usluga željezničkog prijevoza, željeznički prijevoznici moraju ispunjavati
uvjete sigurnosti, te posjedovati rješenje o sigurnosti koje na zahtjev
željezničkih prijevoznika izdaje Agencija.
(2) Rješenjem o sigurnosti, željeznički prijevoznik dokazuje da je uspostavio
sustav upravljanja sigurnošću te da ispunjava uvjete propisane propisima
Republike Hrvatske i propisima Europske unije, te međunarodnim ugovorima koji
obvezuju Republiku Hrvatsku, a kojim se uređuju pitanja sigurnosti željezničkog
prometa te uvjete propisane TSI-jem za željezničke pruge od značaja za
međunarodni promet, u cilju kontrole rizika i sigurnog prometovanja željezničkom
mrežom.
(3) Ispunjavanje uvjeta sigurnosti dokazuje se rješenjem o sigurnosti koje na
zahtjev željezničkog prijevoznika izdaje Agencija.
(4) Rješenje iz stavka 3. ovoga članka izdaje se na vrijeme od pet godina s
mogućnošću produženja na zahtjev željezničkog prijevoznika.
(5) Ako se inspekcijskim nadzorom ili na drugi način utvrdi da su nastupile
okolnosti zbog kojih imalac rješenja o sigurnosti više ne ispunjava uvjete
sigurnosti ili utvrdi da imalac rješenja isto nije koristio u godini dana od
dana njegovog izdavanja, Agencija će rješenjem ukinuti rješenje o sigurnosti.
(6) Ako se inspekcijskim nadzorom ili na drugi način utvrde određene
nepravilnosti, a koje bitno ne utječu na sigurnost željezničkog prometa,
mjerodavni inspektor ili drugi ovlašteni službenik rješenjem će narediti njihovo
otklanjanje i odrediti rok u kojem je imalac rješenja to dužan učiniti.
(7) Ako imalac rješenja o sigurnosti ne otkloni utvrđene nepravilnosti u roku
određenom za njihovo otklanjanje, Agencija donosi rješenje kojim se ovo rješenje
ukida.
(8) Odredbe ovoga članka na odgovarajući se način primjenjuju i na pravne osobe
koje obavljaju prijevoz za vlastite potrebe.

Članak 10.

(1) Rješenje o sigurnosti mora sadržavati vrstu i opseg željezničkih usluga za
koje je izdano.
(2) Ukoliko se vrsta ili opseg usluga utvrđenih rješenjem ili pravni okvir u
području sigurnosti znatnije izmijeni, Agencija može izmijeniti izdano rješenje
u cijelosti ili djelomično.
(3) Imatelj rješenja o sigurnosti dužan je bez odgađanja obavijestiti Agenciju o
svim znatnijim promjenama koje se odnose na ispunjavanje uvjeta iz rješenja te o
promjenama koje se odnose na osoblje koje zapošljava ili novu vrstu voznog
parka.
(4) O svakoj promjeni koja se odnosi na izdavanje, produljenje, izmjenu ili
ukidanje rješenja o sigurnosti, Agencija je dužna izvijestiti Europsku agenciju
za željeznički promet u roku od 30 dana od nastale promjene.

V. RJEŠENJE O SIGURNOSTI ZA UPRAVITELJA INFRASTRUKTURE

Članak 11.

(1) Za obavljanje djelatnosti upravljanja željezničkom infrastrukturom,
upravitelj infrastrukture mora posjedovati rješenje o sigurnosti za upravljanje
željezničkom infrastrukturom kojeg izdaje Agencija.
(2) O svim izdanim, produženim, izmijenjenim ili ukinutim rješenjima o
sigurnosti za upravitelja infrastrukture, Agencija je dužna izvijestiti Europsku
agenciju za željeznički promet, u roku od 30 dana od nastale promjene.
(3) Na postupak dokazivanja ispunjavanja uvjeta za izdavanje rješenja o
sigurnosti za upravljanje željezničkom infrastrukturom te na sadržaj rješenja o
sigurnosti primjenjuju se propisi o uvjetima i načinu izdavanja rješenja o
sigurnosti za upravljanje željezničkom infrastrukturom.

VI. ODOBRENJA ZA UPORABU ŽELJEZNIČKIH VOZILA

Članak 12.

(1) Agencija izdaje odobrenja i privremena odobrenja za uporabu prototipa
željezničkog vozila te odobrenje za uporabu željezničkog vozila koje je serijski
ili pojedinačno proizvedeno, ili uvezeno, ili uzeto u zakup iz inozemstva.
(2) Privremeno odobrenje može se izdati samo iznimno radi ispitivanja prototipa.
(3) Zahtjev za izdavanje odobrenja iz stavka 1. ovoga članka podnosi se
Agenciji.
(4) Agencija izdaje odobrenje iz stavka 1. ovoga članka u roku od 30 dana od
dana obavljenoga tehničkog pregleda.
(5) Tehnički pregled obavlja Agencija.
(6) Na tehničke uvjete kojima moraju udovoljavati željeznička vozila, iz stavka
1. ovog članka, te na način obavljanja tehničkog pregleda, primjenjuju se
odredbe zakona kojim se uređuje sigurnost željezničkog prometa.

Članak 13.

(1) Željezničkom prijevozniku druge države koji ima odobrenje tijela za
sigurnost te države može biti odobreno puštanje u rad voznog parka na području
Republike Hrvatske, a koji još nije u cijelosti pokriven TSI-jem pod uvjetom da
zatraži odobrenje od Agencije.
(2) Za dobivanje odobrenja iz stavka 1. ovoga članka, željeznički prijevoznik je
obvezan dostaviti Agenciji tehničku dokumentaciju koja se odnosi na vozni park
ili vrstu voznog parka uz naznaku korištenja na mreži.
(3) Tehnička dokumentacija iz stavka 2. ovoga članka treba sadržavati:
– dokaz da je voznom parku dopušteno puštanje u rad u matičnoj državi,
– tehničke podatke, operativne karakteristike i program održavanja,
– dokaz o tehničkim karakteristikama iz kojih je vidljivo da je vozni park u
skladu sa sustavom opskrbe energijom, signalnim sustavom i sustavom kontrole,
širinom kolosijeka, osovinskim opterećenjem i dr.,
– ovjerenu izjavu upravitelja infrastrukture da puštanje u rad voznog parka ne
predstavlja rizik za pojedine dijelove mreže ili cijelu mrežu.
(4) Agencija ima pravo tražiti da se provedu probne vožnje na mreži radi
provjere ispunjavanja uvjeta za siguran rad na mreži.
(5) Agencija će donijeti odluku o zahtjevu željezničkog prijevoznika za puštanje
u rad voznog parka iz stavka 1. ovoga članka u roku od 4 mjeseca od dana
podnošenja zahtjeva i dostave kompletne tehničke dokumentacije i dokumentacije o
probnim vožnjama.

Članak 14.

(1) Agencija vodi registar željezničkih vozila.
(2) Sadržaj, oblik podataka, način vođenja i pristup podacima registra
željezničkih vozila propisuje ministar mjerodavan za željeznički promet.

VII. POSLOVANJE I UPRAVLJANJE AGENCIJOM

Članak 15.

Agencija je samostalna u poduzimanju svih organizacijskih i drugih mjera
potrebnih za nesmetano obavljanje funkcija i ispunjavanje obveza u skladu s ovim
Zakonom i drugim propisima kojima je regulirana sigurnost željezničkog prometa.

Članak 16.

Tijela Agencije su Upravno vijeće i ravnatelj.

Članak 17.

(1) Upravno vijeće upravlja Agencijom.
(2) Upravno vijeće donosi Statut, akt o unutarnjem ustroju i načinu rada, akt o
raspodjeli plaća djelatnika, program rada i razvoja, nadzire njihovo
izvršavanje, odlučuje o financijskom planu i godišnjem obračunu, predlaže Vladi
Republike Hrvatske promjenu djelatnosti i statusne promjene, daje Vladi
Republike Hrvatske i ravnatelju Agencije prijedloge i mišljenja o pojedinim
pitanjima te donosi odluke i obavlja i druge poslove određene ovim Zakonom i
Statutom.
(3) Upravno vijeće Agencije ne može bez suglasnosti Vlade Republike Hrvatske
sklapati pravne poslove o stjecanju, otuđenju ili opterećenju nekretnina i druge
imovine čija je vrijednost veća od vrijednosti utvrđene Statutom Agencije.
(4) Upravno vijeće ima predsjednika i četiri člana koje imenuje Vlada Republike
Hrvatske na vrijeme od pet godina, s mogućnošću ponovnog imenovanja.
(5) Vlada Republike Hrvatske može razriješiti predsjednika i članove Upravnog
vijeća i prije isteka vremena na koje su imenovani.
(6) Predsjednik i članovi Upravnog vijeća imaju pravo na naknadu troškova za
svoj rad u skladu s općim aktima Agencije.

Članak 18.

(1) Voditelj Agencije je ravnatelj. Ravnatelja imenuje i razrješuje Vlada
Republike Hrvatske, u skladu sa zakonom i statutom.
(2) Ravnatelj predstavlja i zastupa Agenciju, organizira i vodi poslovanje
Agencije, poduzima sve pravne radnje u ime i za račun Agencije, zastupa Agenciju
u svim postupcima pred sudovima, upravnim i drugim državnim tijelima te pravnim
osobama s javnim ovlastima, izvršava odluke Upravnog vijeća, obavlja i druge
poslove utvrđene ovim Zakonom i Statutom te je odgovoran za zakonitost rada
Agencije.
(3) Statutom Agencije određuju se ograničenja glede stjecanja, opterećivanja i
otuđivanja nekretnina i druge imovine Agencije, kao i vrijednost pravnih poslova
za koje je potrebna suglasnost Vlade Republike Hrvatske.

Članak 19.

Ravnatelj ne može bez posebne ovlasti Upravnog vijeća nastupati kao druga
ugovorna strana i s Agencijom sklapati ugovore u svoje ime ili za svoj račun,
ili račun drugih osoba, ili u ime i za račun drugih osoba.

Članak 20.

(1) Ravnateljem, predsjednikom ili članom Upravnog vijeća može biti imenovan
državljanin Republike Hrvatske, s prebivalištem u Republici Hrvatskoj, koji
posjeduje stručno znanje, sposobnost i odgovarajuće radno iskustvo iz tehničkih,
pravnih ili ekonomskih djelatnosti u području prometa, posebno željeznica te
poznaje barem jedan svjetski jezik.
(2) Ravnateljem, predsjednikom ili članom Upravnog vijeća ne može biti imenovana
osoba koja je pravomoćno osuđena za kazneno djelo koje ju čini nedostojnom
obavljanja dužnosti ravnatelja, odnosno člana Upravnog vijeća, koja obnaša
dužnost zastupnika Hrvatskoga sabora ili člana predstavničkog tijela jedinice
lokalne samouprave ili područne (regionalne) samouprave i izvršne vlasti ili
koja je u radnom odnosu u pravnom subjektu na koji se primjenjuju odredbe ovoga
Zakona.

Članak 21.

Ravnatelj, predsjednik ili član Upravnog vijeća i članovi njegove uže obitelji
ne mogu biti vlasnici, dioničari ili imatelji udjela u subjektima na tržištu
željezničkih usluga, članovi uprave ili nadzornih odbora ili bilo kojih drugih
tijela u tim subjektima, te im nije dopušteno imati materijalni interes u
području željezničkih usluga.

Članak 22.

(1) Vlada Republike Hrvatske će razriješiti dužnosti predsjednika ili člana
Upravnog vijeća prije isteka razdoblja na koje je imenovan iz sljedećih razloga:
a) ako predsjednik, odnosno član Upravnog vijeća to sam zatraži,
b) zbog teže povrede dužnosti utvrđene Statutom Agencije,
c) u slučaju nemogućnosti urednog obavljanja dužnosti dulje od šest mjeseci,
d) u slučaju trajnog gubitka sposobnosti za obavljanje dužnosti,
e) u slučaju pravomoćne osude za kazneno djelo koje ga čini nedostojnim
obavljanja dužnosti,
f) u slučaju nastupa okolnosti koje upućuju na sukob interesa iz članka 21.
ovoga Zakona.
(2) Predsjednik ili član Upravnog vijeća nakon razrješenja s dužnosti sve do
početka ostvarivanja plaće po drugoj osnovi ili do ostvarivanja prava na
mirovinu u skladu s općim propisima, a najdulje godinu dana od dana razrješenja
s dužnosti, ima pravo na naknadu u visini plaće koju ostvaruje kao član Upravnog
vijeća, osim u slučajevima razrješenja iz stavka 1. točke b), e) i f) ovoga
članka.
(3) Vlada Republike Hrvatske razriješit će ravnatelja Agencije u slučajevima
navedenim u članku 44. stavku 2. Zakona o ustanovama.

Članak 23.

Statutom Agencije će se pobliže utvrditi ustrojstvo, ovlasti i način odlučivanja
pojedinih tijela Agencije te urediti druga pitanja od značenja za obavljanje
djelatnosti i poslovanje Agencije.

VIII. SREDSTVA ZA RAD AGENCIJE

Članak 24.

(1) Sredstva za rad i početak rada Agencije osiguravaju se u državnom proračunu
Republike Hrvatske.
(2) Prihodi ostvareni od naknada Agencije za obavljanje poslova regulacije,
upravljanja i nadzora sustava sigurnosti željezničkog prometa prihod su državnog
proračuna Republike Hrvatske.
(3) Upravno vijeće Agencije donosi financijski plan za sljedeću godinu, uz
suglasnost Vlade Republike Hrvatske.
(4) Odluku o visini naknada, iz stavka 2. ovoga članka, na prijedlog Upravnog
vijeća uz prethodno pribavljeno mišljenje Ministarstva financija, donosi Vlada
Republike Hrvatske.

Članak 25.

(1) Agencija je dužna podnositi Vladi Republike Hrvatske godišnje izvješće o
svom radu koje obuhvaća ukupno stanje u području rada Agencije te izvješće o
financijskom poslovanju Agencije.
(2) Na zahtjev Vlade Republike Hrvatske, Agencija je dužna podnijeti izvješća o
svom stručnom i financijskom poslovanju te izvješća o pojedinim specifičnim
pitanjima iz svog djelokruga rada i za razdoblja kraća od godinu dana.
(3) Agencija je dužna svake godine objaviti izvješće o svojim aktivnostima u
prethodnoj godini i dostaviti ga Europskoj agenciji za željeznički promet,
najkasnije do 30. rujna.
(4) Izvješće iz stavka 3. ovoga članka sadrži:
a) informacije o razvoju sigurnosti željeznice,
b) informacije o bitnim promjenama domaćeg zakonodavstva i pravilima koja se
odnose na sigurnost željezničkog prometa,
c) informacije o izdanim rješenjima o sigurnosti,
d) informacije o rezultatima provođenja nadzora nad upraviteljem infrastrukture
i željezničkim prijevoznicima.

Članak 26.

(1) Stručne poslove u okviru rada i poslovanja Agencije obavljaju zaposlenici
Agencije.
(2) Za ostvarivanje prava i obveza iz radnog odnosa i u vezi s radnim odnosom na
zaposlenike Agencije primjenjuju se opći propisi o radu.
(3) Za zaposlenike Agencije vrijede uvjeti iz članka 20. ovoga Zakona.

Članak 27.

(1) Agencija je ovlaštena od sudionika na tržištu željezničkih usluga zatražiti
podatke, izvješća i druge potrebne dokumente koji su nužni za obavljanje poslova
iz nadležnosti Agencije na temelju ovoga Zakona i zakona kojima se uređuje
obavljanje usluga u željezničkom prometu.
(2) Subjekti iz stavka 1. ovoga članka dužni su odgovoriti na zahtjev Agencije i
dostaviti zatražene podatke, izvješća ili drugu dokumentaciju u skladu sa
zahtjevom Agencije i propisima.

Članak 28.

(1) Nadzor nad zakonitošću rada Agencije i općih akata obavlja ministarstvo
mjerodavno za željeznički promet.
(2) Nad financijskim poslovanjem Agencije nadzor obavlja nadležno tijelo državne
uprave odnosno pravna osoba koja za to ima javnu ovlast.
(3) Na nadzor nad općim i pojedinačnim pravnim aktima te drugim poslovima koji
se u Agenciji obavljaju na temelju javne ovlasti primjenjuju se propisi kojima
se uređuje sustav državne uprave.

IX. KAZNENE ODREDBE

Članak 29.

(1) Novčanom kaznom u iznosu od 10.000,00 do 50.000,00 kuna kaznit će se za
prekršaj sudionik na tržištu željezničkih usluga ako ne postupi prema zahtjevu
Agencije (članak 27.).
(2) Za prekršaj iz stavka 1. ovoga članka kaznit će se i odgovorna osoba u
pravnom subjektu novčanom kaznom u iznosu od 300,00 do 5.000,00 kuna.

X. PRIJELAZNE I ZAVRŠNE ODREDBE

Članak 30.

(1) Vlada Republike Hrvatske će imenovati članove Upravnog vijeća u roku od 30
dana od dana stupanja na snagu ovoga Zakona.
(2) Imenovani članovi Upravnog vijeća dužni su konstituirati Upravno vijeće u
roku od 30 dana od dana imenovanja svih članova vijeća.
(3) Vlada Republike Hrvatske će imenovati privremenog ravnatelja Agencije u roku
od 15 dana od dana stupanja na snagu ovoga Zakona koji je ovlašten poduzeti
radnje i obaviti pripreme za početak rada Agencije.

Članak 31.

(1) Upravno vijeće je dužno je donijeti Statut Agencije u roku od 30 dana od
dana konstituiranja Upravnoga vijeća i dostaviti ga Vladi Republike Hrvatske na
suglasnost.
(2) Vlada Republike Hrvatske će u roku od 30 dana od dana stupanja na snagu
ovoga Zakona imenovati ravnatelja Agencije.

Članak 32.

(1) Podzakonski propisi doneseni na temelju Zakona o željeznici (»Narodne
novine«, br. 123/03., 30/04. i 79/07.), a kojima se uređuje izdavanje rješenja o
sigurnosti uskladit će se s odredbama ovoga Zakona u roku od 30 dana od dana
njegovog stupanja na snagu.
(2) Pravilnik iz članka 14. ovoga Zakona, ministar nadležan za željeznički
promet donijet će u roku od godine dana od dana stupanja na snagu ovoga Zakona.

Članak 33.

Do početka rada Agencije, poslove iz članka 6. stavka 1. točke c) i f) ovoga
Zakona, obavlja ministarstvo mjerodavno za željeznički promet.

Članak 34.

(1) Stupanjem na snagu ovoga Zakona prestaju važiti odredbe članka 13. stavka
2., 3., 5., 6., 7., i 8. i članka 14. stavka 2. Zakona o željeznici (»Narodne
novine«, br. 123/03., 30/04., i 79/07.).
(2) Stupanjem na snagu ovoga Zakona, prestaju važiti odredbe članka 22. stavka
2., 3. i 4., članka 23. stavka 1., 2. i 3., članka 25. stavka 2., 3. i 4, članka
27. i članka 44. stavka 4. Zakona o sigurnosti u željezničkom prometu (»Narodne
novine«, br. 40/07.).

Članak 35.

Ovaj Zakon objavit će se u »Narodnim novinama«, a stupa na snagu 1. siječnja
2009., osim odredaba članka 6. stavka 1. točke n), članka 10. stavka 4., članka
11. stavka 2. i članka 25. stavka 3. koje stupaju na snagu na dan prijama
Republike Hrvatske u Europsku uniju.

Klasa: 341-06/08-01/01
Zagreb, 3. listopada 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Odluka, NN 120/2008-3438
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)